מוראליה

המוראליה (בלטינית: Moralia, ענייני מוסר; ביוונית עתיקה: Ἠθικά, אתיקה) הוא אוסף של 78 מאמרים ונאומים כתובים מאת הסופר היווני בן המאה ה-1 לספירה, פלוטרכוס. החיבורים מספקים תובנות לגבי החיים הרומיים והיווניים, אך לעיתים הם גם אבחנות נטולות-זמן בפני עצמן. דורות רבים של אירופיים קראו או חיקו אותם, כולל מישל דה מונטן וההומניסטים של הרנסאנס והפילוסופים של עידן הנאורות. תחת השם "מוראליה" קובצו כל חיבוריו של פלוטרכוס ששרדו, מלבד הביוגרפיות. את חיבורי ה"מוראליה" כתב פלוטרכוס לפני שהתמסר לכתיבת הביוגרפיות ("חיי אישים"), אותן כתב במהלך שני העשורים האחרונים לחייו. קובץ ה"מוראליה" כולל דיונים בדת של רומא, את החיבור "על המזל או הסגולה של אלכסנדר הגדול" - נספח חשוב לחיבורו על חייו של המצביא, חיבור על פולחן איזיס ואוסיריס - מקור מידע קריטי על מנהגי הדת המצרית, וחיבור "על הזדון של הרודוטוס", בו פלוטרכוס מבקר את ההיסטוריון הקדום הרודוטוס על כל סוג של דעה קדומה וסילוף. פלוטרכוס תוקף את הרודוטוס ותופס אותו בשגיאות שונות, אך ייתכן גם שמדובר בתרגיל רטורי בלבד, שבו פלוטרכוס לקח את תפקיד הקטגור, כדי לראות מה ניתן לומר נגד סופר כל כך ידוע ואהוב. לצד אלה ישנם מאמרים פילוסופיים יותר: "על שקיעת האורקלים", "על העיכובים של הנקמה האלוהית" ו"על שלוות הנפש", ומאמרים קלים יותר, כמו "אודיסיאוס וגרילוס" - דיאלוג הומוריסטי בין אודיסאוס של הומרוס לבין אחד החזירים המכושפים של קירקה. בחיבור "על שלוות הנפש", טוען פלוטרכוס כי יש לאמן את ההיגיון שימשול בחלק הלא-רציונלי של הנפש; שאדם יוכל להשיג את השלווה אם יתאים עצמו לכל מה שקורה לו באופן הרמוני ושרק אם יפנה את מחשבותיו לעבר הדברים הטובים בחייו, יזכה לאושר. לטענתו, הקנאה מובילה את האדם לאומללות, והשאיפה מונעת ממנו לשמוח על הדברים הטובים שכבר יש לו. עליו להתאים את רצונותיו ליכולותיו. פלוטרכוס מדגיש כי זכירת הדברים הטובים בחיים ושחרור הדברים הרעים תורמים לשלוות הנפש. ישנם חיבורים נוספים: על סוקרטס ושחרור תבאי, על גבורת נשים, על האינטליגנציה של החיות ("על חוכמת בעלי החיים"), "על אכילת בשר", מעט על פילוסופיה נאו-אפלטונית ותולדות מדע הכוכבים. ספרטה מאחר שאנשי ספרטה לא כתבו את תולדותיהם לפני התקופה ההלניסטית, ומאחר שהספרות היחידה שלהם ששרדה הם קטעים משירים מהמאה ה-7 לפנה"ס, חמש הביוגרפיות על אישים ספרטנים, והחיבורים "אימרות של ספרטנים" ו"אימרות של נשים ספרטניות", שמקורותיהם כבר נעלמו מאז, מהווים את אחד המקורות העשירים ביותר להיסטוריונים של לקדמון. עם זאת, חיבורים אלה שנויים במחלוקת, מאחר שפלוטרכוס חי מאות שנים אחרי אותה ספרטה עליה הוא כתב (אלף שנים מפרידות בינו ובין האירועים המוקדמים ביותר), ואף על פי שהוא ביקר בספרטה בעצמו, רבים מהמנהגים עליהם הוא מדווח כבר נזנחו מזמן, ופירושו של דבר שהוא מעולם לא ראה בעיניו את מה שתיאר בכתב. גם מקורותיו בחיבורים אלה עלולים להיות בעייתיים, מאחר שהוא הושפע מהיסטוריות שנכתבו לאחר שקיעתה של ספרטה, שניכרת בהן הנוסטלגיה לעבר שמח יותר, אמיתי או מדומיין. ההערצה שהיסטוריונים כמו פלוטרכוס (או קסנופון) חשו כלפי החברה של ספרטה, הובילה אותם להגזים בטבעה האחיד, כאשר הם מקטינים את החריגות מהאידיאלים של שוויון ומערפלים מגמות של שינוי היסטורי. וכך, השיויוניות והחסינות העל-אנושית לכאב שכבשו את הדמיון העממי, הם כפי הנראה מיתוסים ופלוטרכוס הוא האדריכל הראשי שלהם. למרות פגמים אלה, פלוטרכוס חשוב ביותר כאחד המקורות העתיקים היחידים על החיים בספרטה. מספר מהדורות של המוראליה כוללות כמה חיבורים שכיום ידועים כפסאודואפיגרפיה: "סיפורים יווניים ורומאיים מקבילים", "על הגורל", "חיי עשרת הנואמים" (ביוגרפיות של הנואמים האטיים, המבוססות על קייקיליוס), "על דעותיהם של הפילוסופים" ו"על המוזיקה". "פסאודו-פלוטרכוס" אחד אחראי על כל החיבורים הללו, אולם מחברם אינו ידוע. למרות שהמחשבות והדעות המתועדות בהם אינן של פלוטרכוס ומקורן בתקופה מעט מאוחרת יותר, הם כולם קלאסיים במקורם ויש בהם ערך להיסטוריון. החיבורים במוראליה כתובים יוונית, אולם נהוג להתייחס אליהם בשמותיהם הלטיניים. מאז מהדורתו של סטפנוס (אנ') משנת 1572, המוראליה נערכת באופן מסורתי ב-14 ספרים: פלוטרך איש חרונאה (יוון). מוראליה. תרגם מגרמנית והוסיף דברי מבוא והערות: יוסף האובן (נבו). תל אביב, הוצאת ירון גולן, תשנ"ט-1999. פלוטרכוס. על שלוות הנפש, תרגם מיוונית עתיקה והוסיף הערות: אברהם ארואטי, נהר ספרים, 2007. פלוטרכוס. ספרטה - אמרות ומנהגים. תרגמה מיוונית והוסיפה מבוא ופירוש: דבורה גילולה. ירושלים, הוצאת ספרים ע"ש י"ל מאגנס, האוניברסיטה העברית, 2011. מדיה וקבצים בנושא מוראליה בוויקישיתוף פלוטרכוס, מוראליה - תרגום לאנגלית פלוטרכוס, מוראליה - תרגום לאנגלית ב-5 כרכים, 1878 מאמרי מוסר, ומאמרים שונים - תרגום לאנגלית, בפרויקט גוטנברג על שלוות הנפש, תרגם מיוונית עתיקה והוסיף הערות: אברהם ארואטי; פלוטרכוס וחיבורו, מבנה החיבור ורעיונותיו המרכזיים, עמ' 75-73. על שלוות הנפש, תרגם מיוונית עתיקה והוסיף הערות: אברהם ארואטי; על פלוטרכוס, עמ' 70. "טימאיוס" הוא דיאלוג מאת אפלטון שנכתב סביב שנת 360 לפנה"ס, שרובו כתוב בצורת מונולוג ארוך מפי דמות הפילוסוף טימאיוס מלוקרי. קולוטס היה תלמידו של אפיקורוס וכתב מאמר בשם "לא ניתן לחיות על פי שיטותיהם של הפילוסופים האחרים", שהוקדש לתלמי הרביעי פילופטור. כדי להפריך אותו, כתב פלוטרכוס את שני המאמרים: "לא ניתן לחיות בנוחות על פי דרכו של אפיקורוס" ו"נגד קולוטס". האמרה "הסתר את חייך" מיוחסת לאפיקורוס.